b'\n_START_ARTICLE_\nAlgirdas Kun\xc4\x8dinas\n_START_SECTION_\nBiografija\n_START_PARAGRAPH_\n1965 m. aukso medaliu baig\xc4\x97 Alytaus 2\xe2\x80\x93\xc4\x85j\xc4\x85 vidurin\xc4\x99 mokykl\xc4\x85. 1970 m. su pagyrimu baig\xc4\x97 Kauno politechnikos instituto Vilniaus fakultet\xc4\x85, in\xc5\xbeinierius radistas. 1975\xe2\x80\x931978 m. Vilniaus universiteto Filosofijos katedros aspirantas, 1982 m. humanitarini\xc5\xb3 moksl\xc5\xb3 daktaras, disertacijos tema \xe2\x80\x9ePa\xc5\xbeinimas kaip funkcinis modeliavimas\xe2\x80\x9c, disertacijos vadovai E. Me\xc5\xa1kauskas ir B. Kuzmickas._NEWLINE_1970\xe2\x80\x931975 m. Vilniaus in\xc5\xbeinerinio statybos instituto d\xc4\x97stytojas, 1978\xe2\x80\x931985 m. vyr. d\xc4\x97stytojas, docentas. 1985\xe2\x80\x931990 m. Auk\xc5\xa1tojo ir specialiojo mokslo ministerijos skyriaus, valdybos vir\xc5\xa1ininkas. 1990\xe2\x80\x931992 m. Vilniaus Gedimino technikos universiteto (VGTU) humanitarini\xc5\xb3 ir socialini\xc5\xb3 moksl\xc5\xb3 katedros docentas, universiteto tarybos narys, 1996\xe2\x80\x932000 m. VGTU Filosofijos katedros docentas. 2006\xe2\x80\x932017 m. Valstybin\xc4\x97s duomen\xc5\xb3 apsaugos inspekcijos direktorius._NEWLINE_Mokslo tyrin\xc4\x97jim\xc5\xb3 sritis \xe2\x80\x93 mokslo metodologija, technikos filosofija, informacin\xc4\x97s visuomen\xc4\x97s raidos problemos. Paskelbta per 50 straipsni\xc5\xb3 Lietuvoje, Rusijoje, Vokietijoje. Prane\xc5\xa1imai skaityti Lietuvoje, Ukrainoje, Suomijoje, Piet\xc5\xb3 Kor\xc4\x97joje, Vokietijoje._NEWLINE_Nuo 1990 m. Lietuvos demokratin\xc4\x97s darbo partijos narys, nuo 1991 m. \xc5\xa1ios partijos Vilniaus miesto tarybos pirmininkas. Nuo 2001 m. Lietuvos socialdemokrat\xc5\xb3 partijos  narys, LSDP tarybos narys, 2001\xe2\x80\x932006 m. Vilniaus skyriaus pirmininkas. 2009\xe2\x80\x932017 m. buvo suspendav\xc4\x99s naryst\xc4\x99 LSDP. Nuo 2017 m. LSDP Vilniaus miesto skyriaus garb\xc4\x97s pirmininkas._NEWLINE_1992\xe2\x80\x931996 m. ir 2000\xe2\x80\x932004 m. Seimo narys. 1992\xe2\x80\x931996 m. LDDP frakcijos seni\xc5\xabno pavaduotojas, Jaunimo reikal\xc5\xb3 komisijos pirmininkas, 2001\xe2\x80\x932004 m. Informacin\xc4\x97s visuomen\xc4\x97s pl\xc4\x97tros komiteto pirmininkas 1997\xe2\x80\x932002 m. Vilniaus miesto savivaldyb\xc4\x97s tarybos narys (LDDP s\xc4\x85ra\xc5\xa1e), frakcijos seni\xc5\xabnas._NEWLINE_1965 m. Lietuvos jauni\xc5\xb3 tinklinio \xc4\x8dempionas, 1993\xe2\x80\x931997 m. Lietuvos tinklinio federacijos prezidentas, Lietuvos pasaulietin\xc4\x97s kult\xc5\xabros draugijos pirmininkas. 2018 m. Lietuvos tautinis olimpinis komitetas u\xc5\xbe nuopelnus olimpiniam sportui apdovanojo A. Kun\xc4\x8din\xc4\x85 Olimpine \xc5\xbevaig\xc5\xbede.'